રસિક રોકડિયા કરોડપતિ છે, પણ નરેન્દ્ર મોદીની નોટબંધી પછી તેને પરસેવો છૂટી ગયો છે. કારણ રોકડિયા પાસે અઢળક બ્લૅક મની છે. રસિક સરકાર પાસે એ રકમ જાહેર કરવા રાજી નથી એટલે તે પોતાનાં આ કાળાં નાણાંનો ખોટી રીતે ઉપયોગ કરીને નવી કરન્સી એકઠી કરવાના કારસા રચે છે, જેમાંથી એકમાં તે સફળ થાય છે અને તેને ગેરકાનૂની રીતે નવી કરન્સી મળી રહી છે, પણ એક કૉન્સ્ટેબલ તેને રોકે છે. વાત તો મહામૂલી મૂડીની છે. ઉશ્કેરાટમાં રસિક રોકડિયાથી કૉન્સ્ટેબલ પર હાથ ઊપડી જાય છે અને આ ભૂલને લીધે આખો મામલો પહોંચે છે કોર્ટમાં. કોર્ટમાં પહોંચ્યા પછી રસિક થકી સમાજનું આખું દંભીપણું ખૂલવાનું શરૂ થાય છે, જેમાં કરુણા પણ છે અને વાસ્તવિકતા પણ છે. રસિકનું કૅરૅક્ટર બકુલ ઠક્કર કરે છે તો તેની સાથે સાંચી પેસવાની, રાજેશ સોલંકી, પ્રથમ ભટ્ટ, હિતેશ પારેખ અને હરેશ પંચાલ છે.